
Odziv na članek mag. Nine Scortegagna Kavčnik z naslovom »Teža mnenja komisije za ugotovitev podlage za odpoved pogodbe o zaposlitvi invalidu«

V  Pravni praksi 2017, št. 3-4, je bil objavljen članek mag. Nine Scortegagna Kavčnik, vodje  Službe za pravne, kadrovske in splošne zadeve pri Obrtno podjetniški zbornici  Slovenije  z naslovom »Teža mnenja komisije za ugotovitev podlage za odpoved pogodbe o zaposlitvi invalidu«, v zvezi s katerim se na Ministrstvo za delo, družino, socialne zadeve in enake možnosti (v nadaljevanju ministrstvo) ter Komisijo za ugotovitev podlage za odpoved pogodbe o zaposlitvi obrača vse več posameznikov ter inštitucij. V članku avtorica med drugim ugotavlja, da je »mnogo delodajalcev zmotno prepričanih, da zaradi negativnega mnenja komisije nimajo podlage za ugotovitev podlage za odpoved pogodbe o zaposlitvi«, s čimer se na ministrstvu ne moremo strinjati, zato želimo v nadaljevanju predstaviti tudi naše stališče v povezavi s tematiko, ki jo obravnava članek.

Uvodoma pojasnjujemo, da je bila Komisija uvedena v sistem varstva invalidov v letu 2006, ko je namesto absolutnega varstva invalidov pred odpovedjo pogodbe o zaposlitvi začel veljati sistem relativnega varstva. Invalidi tako še vedno uživajo posebno varstvo in tudi varstvo pred odpovedjo pogodbe o zaposlitvi, ki ga poleg številnih mednarodnih aktov in Ustave RS določajo zakonski in podzakonski akti, neposredno pa Zakon o delovnih razmerjih (Uradni list RS, št. 21/2013, 78/2013-popr., 47/15 – ZZSDT, 33/16 – PZ-F in 52/16,  v nadaljevanju ZDR-1). Tako ZDR-1 v 195. členu izrecno določa, da delodajalci zagotavljajo varstvo delovnih invalidov in invalidov, ki nimajo statusa delovnega invalida, pri zaposlovanju, usposabljanju ali preusposabljanju v skladu s predpisi o usposabljanju in zaposlovanju invalidov in predpisi o pokojninskem in invalidskem zavarovanju, v 196. členu pa da mora delodajalec delavcu, pri katerem je ugotovljena preostala delovna zmožnost, v skladu s predpisi o pokojninskem in invalidskem zavarovanju, zagotoviti opravljanje drugega dela, ustreznega njegovi preostali delovni zmožnosti, opravljanje dela s krajšim delovnim časom glede na preostalo delovno zmožnost, poklicno rehabilitacijo in nadomestilo plače, kar za delovne invalide izrecno določa tudi Zakon o pokojninskem in invalidskem zavarovanju (Uradni list RS, št. 96/12 in 39/13, v nadaljevanju ZPIZ-2). Odpoved pogodbe o zaposlitvi je glede na navedene predpise možna le kot skrajni ukrep in po posebnem postopku oziroma pod posebnimi pogoji, ki so jasno v naprej predvideni. ZDR-1 v 116. členu določa, da delodajalec lahko odpove pogodbo o zaposlitvi invalidu zaradi nezmožnosti za opravljanje dela pod pogoji iz pogodbe o zaposlitvi zaradi invalidnosti in v primeru poslovnega razloga v primerih in pod pogoji, določenimi s predpisi, ki urejajo pokojninsko in invalidsko zavarovanje, oziroma s predpisi, ki urejajo zaposlitveno rehabilitacijo in zaposlovanje invalidov. 

Zakon o pokojninskem in invalidskem zavarovanju (Uradni list RS, št. 109/06-UPB4, v nadaljevanju ZPIZ-1), katerega določbe 101., 102., 103. in 104. člena se po 3. odstavku 429. člena ZPIZ-2 uporabljajo do ureditve v zakonu, ki ureja zaposlitveno rehabilitacijo in zaposlovanje invalidov, v 101. členu in Zakon o zaposlitveni  rehabilitaciji in zaposlovanju invalidov (Uradni list RS, št. 16/07 – uradno prečiščeno besedilo, 87/11, 96/12 – ZPIZ-2 in 98/14, v nadaljevanju ZZRZI) v 40. členu podrobneje določata dolžnosti in postopke delodajalca v zvezi z zagotovitvijo pravic delovnega invalida ter način zagotovitve drugega ustreznega dela invalidu pri delodajalcu ali na podlagi sporazuma z drugim delodajalcem, s ponudbo za  sklenitev pogodbe o zaposlitvi za nedoločen čas na ustreznem delu pri njem. ZZRZI tudi glede priporočil Kodeksa o ravnanju z invalidnostjo na delovnem mestu (v nadaljevanju: Kodeks)  v 37. členu, v katerem opredeljuje primerna delovna mesta za invalide, določa, da delodajalci pri načrtovanju zaposlovanja in zaposlovanju invalidov upoštevajo Kodeks tako, da zagotavljajo enake možnosti invalidov, njihovo zaposlovanje in ohranitev njihove zaposlitve, odpoved pogodbe o zaposlitvi po 40. členu ZZRZI pa je le izjema in skrajni ukrep, ko delodajalci preverijo vse možnosti za ohranitev zaposlitve in utemeljeno ne morejo ponuditi sklenitve nove pogodbe. Le če delodajalec invalidu utemeljeno ne more ponuditi nove pogodbe o zaposlitvi v skladu z drugim odstavkom 40. člena ZZRZI ali če delodajalec invalidu ali delovnemu invalidu ne more ponuditi nove pogodbe o zaposlitvi v skladu s prvim odstavkom 40. člena ZZRZI, o čemer odloči komisija za ugotovitev razlogov za odpoved pogodbe o zaposlitvi v skladu s predpisi, ki urejajo pokojninsko in invalidsko zavarovanje, lahko redno odpove pogodbo o zaposlitvi za nedoločen čas brez ponudbe nove pogodbe o zaposlitvi. 

Mnenje, ki ga tekom postopka izda Komisija za ugotovitev podlage za odpoved pogodbe o zaposlitvi, je procesna predpostavka v postopku za odpoved pogodbe o zaposlitvi brez ponudbe nove pogodbe o zaposlitvi in v skladu z veljavno zakonodajo in obstoječo  sodno prakso ni odločba oziroma upravni akt, zoper katerega bi bilo možno uveljavljati pravna sredstva, temveč gre za mnenje, ki je dokončno in ki ga delodajalec, v kolikor je pozitivno in je ugotovljena podlaga za odpoved pogodbe o zaposlitvi (po 116. členu ZDR-1, 102. členu ZPIZ-1 in 40. členu ZZRZI), lahko uporabi pri odpovedi pogodbe o zaposlitvi brez ponudbe nove pogodbe.   

Ob tem gre poudariti, da so se sodišča opredeljevala le do pravnega varstva zoper mnenja komisije, in sicer se mnenje komisije, ne glede na to kakšno je (negativno ali pozitivno) lahko izpodbija v sodnem sporu o nezakonitosti pogodbe o zaposlitvi, v katerem bo moral delodajalec v vsakem primeru tudi dokazati obstoj utemeljenega razloga. Opozoriti pa je potrebno, da so na ugotovitev podlage za odpoved pogodbe o zaposlitvi s strani Komisije vezane tudi pravice invalidov do nadomestil za čas brezposelnosti, kot tudi nadomestil iz invalidskega zavarovanja, tako po Zakonu o pokojninskem in invalidskem zavarovanju (Uradni list RS, št. 12/92, 5/94, 7/96 in 54/98, v nadaljevanju: ZPIZ), ZPIZ-1 kot tudi ZPIZ-2, ki za primere prenehanja delovnega razmerja določa različno odmero, glede na to, ali je invalidu delovno razmerje prenehalo po lastni volji ali krivdi ali pa na podlagi pozitivnega mnenja komisije za ugotovitev podlage za odpoved pogodbe o zaposlitvi oz. neodvisno od njegove volje ali krivde. 

Odpoved pogodbe o zaposlitvi, pred katero delodajalec ni prejel pozitivnega mnenja Komisije, da obstaja podlaga za odpoved pogodbe o zaposlitvi, ni v skladu z zakonodajo (ZDR-1, ZZRZI, ZPIZ-1 v povezavi z ZPIZ-2), ki ureja način odpovedi pogodbe o zaposlitvi invalidom. Delavci invalidi so zato v primerih takih odpovedi dolžni uveljavljati arbitražno ali sodno varstvo, v katerem naj se ugotovi nezakonitost odpovedi pogodbe o zaposlitvi v njihovem konkretnem primeru, sicer bo taka odpoved vplivala na pravice za čas brezposelnosti in pravice iz invalidskega zavarovanja.

